CELEX: 32019R0643
Language: ro
Date: 2019-04-15 00:00:00
Title: Regulamentul de punere în aplicare (UE) 2019/643 al Comisiei din 15 aprilie 2019 privind clasificarea anumitor mărfuri în Nomenclatura combinată

25.4.2019   
               
               
                  RO
               
               
                  Jurnalul Oficial al Uniunii Europene
               
               
                  L 110/1
               
            
         REGULAMENTUL DE PUNERE ÎN APLICARE (UE) 2019/643 AL COMISIEI
         din 15 aprilie 2019
         privind clasificarea anumitor mărfuri în Nomenclatura combinată
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 952/2013 al Parlamentului European și al Consiliului din 9 octombrie 2013 de stabilire a Codului vamal al Uniunii (1), în special articolul 57 alineatul (4) și articolul 58 alineatul (2),
         întrucât:
         
                     (1)
                  
                  
                     Pentru a se asigura aplicarea uniformă a Nomenclaturii combinate anexate la Regulamentul (CEE) nr. 2658/87 al Consiliului (2), este necesar să se adopte măsuri privind clasificarea mărfurilor menționate în anexa la prezentul regulament.
                  
               
                     (2)
                  
                  
                     Regulamentul (CEE) nr. 2658/87 stabilește regulile generale pentru interpretarea Nomenclaturii combinate. Aceste reguli se aplică, de asemenea, oricăror alte nomenclaturi bazate integral sau parțial pe aceasta sau care îi adaugă acesteia subdiviziuni suplimentare și care sunt stabilite prin dispoziții specifice ale Uniunii, în vederea aplicării de măsuri tarifare sau de altă natură privind comerțul cu mărfuri.
                  
               
                     (3)
                  
                  
                     În temeiul acestor reguli generale, mărfurile descrise în coloana (1) a tabelului din anexă ar trebui clasificate la codul NC indicat în coloana (2), pe baza motivelor care figurează în coloana (3) a tabelului menționat.
                  
               
                     (4)
                  
                  
                     Este necesar să se prevadă posibilitatea invocării în continuare de către titular, pentru o anumită perioadă de timp, în conformitate cu articolul 34 alineatul (9) din Regulamentul (UE) nr. 952/2013, a informațiilor tarifare obligatorii care sunt emise în legătură cu mărfurile vizate de prezentul regulament, dar care nu sunt conforme cu acesta. Perioada respectivă ar trebui să fie de trei luni.
                  
               
                     (5)
                  
                  
                     Măsurile prevăzute în prezentul regulament sunt conforme cu avizul Comitetului Codului vamal,
                  
               ADOPTĂ PREZENTUL REGULAMENT:
         
            Articolul 1
            Mărfurile descrise în coloana (1) a tabelului din anexă se clasifică în Nomenclatura combinată la codul NC indicat în coloana (2) a tabelului menționat.
         
         
            Articolul 2
            Informațiile tarifare obligatorii care nu sunt conforme cu prezentul regulament pot fi în continuare invocate, în conformitate cu articolul 34 alineatul (9) din Regulamentul (UE) nr. 952/2013, timp de trei luni de la data intrării în vigoare a prezentului regulament.
         
         
            Articolul 3
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 15 aprilie 2019.
            
               
                  Pentru Comisie,
               
               
                  Pentru Președinte,
               
               Stephen QUEST
               
                  Director general
               
               
                  Direcția Generală Impozitare și Uniune Vamală
               
            
         
         
            (1)  JO L 269, 10.10.2013, p. 1.
         
            (2)  Regulamentul (CEE) nr. 2658/87 al Consiliului din 23 iulie 1987 privind Nomenclatura tarifară și statistică și Tariful Vamal Comun (JO L 256, 7.9.1987, p. 1).
      
      
         
            ANEXĂ
            
                        Descrierea mărfurilor
                     
                     
                        Clasificarea
                        (Codul NC)
                     
                     
                        Motive
                     
                  
                        (1)
                     
                     
                        (2)
                     
                     
                        (3)
                     
                  
                        Un articol constând într-o placă dreptunghiulară din oțel cu o lungime de 48,26 cm (19 inchi) și cu suporturi din plastic de formă dreptunghiulară.
                        Suporturile sunt atașate perpendicular la placă și au o deschizătură la capetele înguste în partea opusă față de placă.
                        Articolul are perforații la ambele capete ale plăcii pentru ca aceasta să poată fi fixată prin înșurubare pe dulapuri din oțel cu aceeași lungime ca a articolului (dulapuri de 19 inchi), care pot fi folosite în telecomunicații, sisteme de prelucrare a datelor etc.
                        Articolul este conceput pentru a fi folosit la organizarea cablurilor în dulapuri.
                        A se vedea imaginea (*1).
                     
                     
                        8302 42 00 
                     
                     
                        Clasificarea se stabilește pe baza regulii generale de interpretare a Nomenclaturii combinate 1, a regulii 3 litera (b) și a regulii 6, a notei 2 litera (c) și a notei 3 la secțiunea XV, a notei 1 litera (d) la capitolul 94 și a textului codurilor NC 8302  și 8302 42 00 .
                        Placa de oțel îi conferă articolului caracteristica sa esențială deoarece placa este cea care este fixată pe dulapuri, sprijinind și ținând la locul lor suporturile.
                        Poziția 8302  include decorațiuni și articole de feronerie din metale comune, de uz general, precum cele utilizate pe scară largă pentru mobilă, uși, ferestre, caroserii etc., chiar dacă sunt concepute pentru scopuri specifice (a se vedea și Notele explicative la Sistemul armonizat referitoare la poziția 8302 , primul paragraf).
                        Dulapurile din oțel sunt clasificate ca mobilă în sensul notei 2 la capitolul 94 (a se vedea și avizele de clasificare în SA 940320/3 și 940320/4).
                        Articolul are caracteristicile obiective ale unui accesoriu din metal comun adecvat pentru mobilă clasificat la poziția 8302 .
                        În conformitate cu nota 2 litera (c) la secțiunea XV, articolele de la poziția 8302  sunt părți de uz general.
                        Clasificarea ca părți din mobilă la poziția 9403  este, așadar, exclusă în temeiul notei 1 litera (d) de la capitolul 94.
                        Prin urmare, articolul trebuie clasificat la codul NC 8302 42 00  ca alte decorațiuni, articole de feronerie și articole similare pentru mobilă.
                     
                  
               
            
               (*1)  Imaginea are caracter pur informativ.